Laraha

Laraha (Citrus aurantium subsp. currassuviencis) ta un palu di sitrùs ku ta krese na e isla di Kòrsou. E laraha ta un supespesie di e apelsina. Su fruta ta mas amargo ku e otro sortonan di sitrùs i generalmente ta wòrdu konsiderá komo no-komibel. Su kaska seku, konosí komo kaska di Kòrsou, ta wòrdu usá, entre otro, pa traha likùr curaçao.

 Nòmber 
E nòmber ta derivá di e palabra portugues "laranja", ku ta nifiká apelsina. E nòmber taksonómiko pa e laraha ta C. aurantium supsp. currassuviencis, ku ta sinónimo di C. aurantium var. currassuviencis.

 Historia i Uso 
E palu di apelsina, sorto 'Sevilla', ku a wòrdu introdusí na Kòrsou for di Spaña na 1527 no por a soportá e klima i e tera di e region sùit di Karibe.

E fruta dushi a bira un produkto amargo ku bo no por kome, hasta e kabritonan tabata laga e fruta aki trankil. Sinembargo, dékadanan despues (e fecha eksakto a bai pèrdí), e kaska seku di e fruta, ku mientrastantu a degenerá, a resultá di tin un sabor agradabel, i eksperimentashon ku e ekstraktonan di e kaska a kondusí na kreashon di e "likùr curaçao".

Tambe ta usa e kaska di laraha den diferente tipo di serbes, prinsipalmente serbes blanku di Bélgika.

Category:Fruta
Category:Kòrsou